32000R1631
L 187/25
JURNALUL OFÍCIAL AL UNIUNII EUROPENE
REGULAMENTUL (CE) NR. 1631/2000 AL COMISIEI
din 25 iulie 2000
de modificare a Regulamentului (CEE) 2077/85 de stabilire a normelor de aplicare a sistemului de ajutor pentru producția de ananas conservat și de stabilire, pentru anul de comercializare 2000/2001, a cuantumului ajutorului pentru producția de conserve de ananas și a prețului minim care trebuie plătit producătorilor de ananas
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) 525/77 al Consiliului din 14 martie 1977 de stabilire a unui sistem de ajutoare pentru producția de conserve de ananas (1), modificat ultima dată de Regulamentul (CEE) 1699/85 (2), în special articolul 8,
întrucât:
(1)
Normele de aplicare a sistemului de ajutoare instituit de Regulamentul (CE) 525/77 și, în special, produsele eligibile pentru acordarea de ajutoare, sunt definite de Regulamentul (CEE) 2077/85 al Comisiei din 25 iulie 1985 (3), modificat ultima dată de Regulamentul (CEE) 2033/91 (4).
(2)
În afară de conservele de ananas întreg și de bucăți de ananas, sectorul comunitar al industriei de prelucrare a ananasului produce și conserve de ananas „zdrobit” (bucăți mici sau fărâme de fruct), obținute prin presarea fructului și prezentate sub formă de ananas zdrobit mărunt. Prin urmare, produsele eligibile pentru acordarea de ajutoare trebuie să fie definite cu o mai mare precizie, iar Regulamentul (CEE) 2077/85 să fie modificat în acest sens.
(3)
Regulamentul (CEE) 1558/91 al Comisiei (5), menționat la articolul 1 alineatul (2) din Regulamentul 2077/85, a fost abrogat și înlocuit cu Regulamentul (CE) 504/97 al Comisiei din 19 martie 1997 de stabilire a normelor de aplicare a Regulamentului (CE) nr. 2201/96 al Consiliului privind sistemul de ajutor pentru producție în sectorul produselor prelucrate pe bază de legume și fructe (6), modificat ultima dată de Regulamentul (CE) 1607/1999 (7). În consecință, în articolul menționat anterior trebuie să se precizeze trimiterile corespunzătoare la Regulamentul 504/97.
(4)
Prețul minim și cuantumul ajutorului pentru producția de conserve de ananas trebuie să fie fixate pentru anul de comercializare 2000/2001, pe baza articolelor 4 și 5 din Regulamentul (CEE) 525/77, care face o deosebire între cele două tipuri de produse definite la articolul 1 din Regulamentul (CEE) 2077/85.
(5)
Comitetul de gestionare a produselor prelucrate pe bază de fructe și legume nu a emis avizul în termenul fixat de președintele acestuia,
ADOPTĂ PREZENTUL REGULAMENT:
Articolul 1
Articolul 1 din Regulamentul (CEE) 2077/85 se înlocuiește cu următorul text:
„Articolul 1
(1) În sensul sistemului de ajutoare pentru producție prevăzut în Regulamentul (CEE) 525/77, «ananas conservat» reprezintă ananasul cojit și fără cotor, care a fost supus unui tratament termic, fiind ambalat în recipienți închiși ermetic și acoperit cu un lichid din sirop de zahăr și/sau suc natural de fructe, care se încadrează în codurile NC ex 2008 20 51, ex 2008 20 59, ex 2008 20 71, ex 2008 20 79, ex 2008 20 91 și ex 2008 20 99 și
(a)
prezentat întreg sau în bucăți, la care greutatea netă fără lichid a fructului reprezintă minimum 58 % din greutatea netă a recipientului sau
(b)
prezentat sub formă de bucăți mici zdrobite sau fărâme, la care greutatea netă fără lichid a fructului reprezintă minimum 73 % din greutatea netă a containerului.
(2) Articolul 1 alineatul (2) literele (o) și (p) și articolele 3, 4, 7 alineatele (1), (2) și (4), articolele 8, 9, 10, 11 alineatul (1), articolele 14, 15 și 16 alineatele (2)-(7) din Regulamentul (CE) 504/97 se aplică prezentului sistem de ajutoare pentru producție.”
Articolul 2
Pentru anul de comercializare 2000/2001:
(a)
prețul minim menționat la articolul 4 din Regulamentul (CEE) 525/77, care trebuie plătit producătorilor de ananas este de 41,413 euro pentru 100 kg net de la producător;
(b)
valoarea ajutorului pentru conservele de ananas menționată la articolul 5 din respectivul regulament este de 111,925 euro pentru 100 kg net, în cazul produselor menționate la articolul 1 alineatul (1) litera (a) din Regulamentul (CEE) 2077/85 și de 240,067 euro pentru 100 kg net, în cazul produselor menționate la articolul 1 alineatul (1) litera (b) din respectivul regulament.
Articolul 3
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 iunie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 iulie 2000.